CELEX: C2004/217/39
Language: el
Date: 2004-08-28 00:00:00
Title: Υπόθεση Τ-183/04: Προσφυγή της Tokai Europe GmbH κατά της Επιτροπής των Ευρωπαϊκών Κοινοτήτων που ασκήθηκε στις 25 Μαΐου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/21
            
         Προσφυγή της Tokai Europe GmbH κατά της Επιτροπής των Ευρωπαϊκών Κοινοτήτων που ασκήθηκε στις 25 Μαΐου 2004
   (Υπόθεση Τ-183/04)
   (2004/C 217/39)
   Γλώσσα διαδικασίας: η γερμανική
   Η Tokai Europe GmbH, με έδρα το Mönchengladbach (Γερμανία), εκπροσωπούμενη από τον δικηγόρο G. Kroemer, άσκησε στις 25 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) αριθ. 384/2004 της Επιτροπής, της 1ης Μαρτίου 2004, για την κατάταξη εμπορευμάτων στη συνδυασμένη ονοματολογία (1),
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα είναι εταιρεία που κατασκευάζει αναπτήρες και εισάγει αναπτήρες και συστατικά αναπτήρων. Βάλλει κατά του κανονισμού (ΕΚ) αριθ. 384/2004 της Επιτροπής.
   Η προσφεύγουσα υποστηρίζει ότι η Επιτροπή, κατατάσσοντας, με τον προσβαλλόμενο κανονισμό, τους μικρούς μεταλλικούς τροχούς που εισάγονται στο Μεξικό και στο Χονγκ-Κονγκ για την κατασκευή αναπτήρων στη διάκριση 9613 90 της δασμολογικής ονοματολογίας ως συστατικά (αναπτήρων), επεξέτεινε το πεδίο εφαρμογής της εν λόγω διακρίσεως πέραν αυτού που προκύπτει από το γράμμα της. Ως εκ τούτου, διάφορα αρχικά προϊόντα, τα οποία χρησιμοποιούνται για την κατασκευή άλλων προϊόντων που δεν μπορούν να υπαχθούν στην κλάση 9613, κατετάγησαν ως συστατικά αναπτήρων. Επομένως, η Επιτροπή υπερέβη τα όρια της εξουσίας εκτιμήσεως που διαθέτει.
   Περαιτέρω, η προσφεύγουσα ισχυρίζεται ότι η Επιτροπή, λαμβάνοντας υπόψη τη χρησιμοποίηση των μεταλλικών τροχών για την κατασκευή αναπτήρων, παραβίασε την αρχή της κατατάξεως των προϊόντων ανάλογα με τα αντικειμενικά χαρακτηριστικά τους. Στο προοίμιο του επίμαχου κανονισμού γίνεται ρητή μνεία στον προορισμό των προϊόντων.
   Η προσφεύγουσα υποστηρίζει ότι η Επιτροπή δεν έλαβε υπόψη για την κατάταξη των μεταλλικών τροχών τις επεξηγηματικές σημειώσεις του Συμβουλίου Τελωνειακής Συνεργασίας ως προς το εναρμονισμένο σύστημα, δεδομένου ότι, σύμφωνα με τις αιτιολογικές σκέψεις του κανονισμού, ως κριτήριο για την κατάταξη στο δασμολόγιο έλαβε τον προορισμό των μεταλλικών τροχών και όχι τον διακριτό τους χαρακτήρα.
   
      (1)  ΕΕ L 64, σ. 21.